|  |
| --- |
| PRITARTA |
| Klaipėdos miesto savivaldybės |
| tarybos 2016 m. sausio 28 d. |
| sprendimu Nr. T2-27 |

**Turto patikėjimo SUTARTIS**

Nr.

Klaipėda

Klaipėdos miesto savivaldybė, kodas 111100775, buveinės adresas: Liepų g. 11, LT-91502 Klaipėda (toliau vadinama Patikėtoju), atstovaujama Klaipėdos miesto savivaldybės administracijos direktoriaus Sauliaus Budino, veikiančio pagal Klaipėdos miesto savivaldybės tarybos 2016 m. \_\_\_\_\_\_\_\_\_\_\_\_\_\_\_ d. sprendimą Nr. \_\_\_\_\_\_\_\_\_, irUAB Klaipėdos regiono atliekų tvarkymo centras, kodas 163743744, buveinės adresas: Liepų g. 15, LT-92138 Klaipėda (toliau vadinama Patikėtiniu), atstovaujama bendrovės direktoriaus Šarūno Reikalo, veikiančio pagal bendrovės įstatus, sudarė šią Turto patikėjimo sutartį (toliau vadinama sutartis).

# I. Sutarties objektas

1. Šia sutartimi Patikėtojas patikėjimo teise perduoda Patikėtiniui šios sutarties galiojimo laikotarpiui valdyti ir naudoti patikėjimo teise ilgalaikį ir trumpalaikį materialųjį turtą (toliau vadinama Turtas), kad užtikrintų tinkamą savivaldybės funkcijos įgyvendinimą atliekų tvarkymo srityje, o Patikėtinis įsipareigoja tą Turtą valdyti ir naudoti Patikėtojo interesais bei šioje sutartyje numatytais tikslais ir sąlygomis. Perduodamas Turtas:

1.1. filtrato ir nuotekų valymo įrenginys ROAW 9144 DTG MP 80/14, kurio įsigijimo vertė – 1 619 196,46 Eur;

1.2. nuolatinis aiškinamasis stendas (įrengtas Klaipėdos regiono komunalinių atliekų sąvartyne Dumpiuose), kurio įsigijimo vertė – 2 375,11 Eur;

1.3. mišrių komunalinių atliekų konteineriai, kiekis – 300 vnt., kurių bendra įsigijimo vertė –44 264,22 Eur.

2. Patikėtinis priima iš Patikėtojo Turtą ir jį grąžina Patikėtojui pagal šalių pasirašytą turto priėmimo ir perdavimo aktą.

3. Perduodamas Turtas nuosavybės teise priklauso Patikėtojui.

4. Ši sutartis yra neatlygintinė.

# II. Sutarties šalių teisės ir pareigos

5. Patikėtinis įsipareigoja:

5.1. priimti Patikėtojo jam perduodamą Turtą ir jį valdyti ir naudoti Patikėtojo vardu ir interesais tik sutarties 1 punkte nurodytai funkcijai įgyvendinti;

5.2. naudoti Turtą pagal tiesioginę paskirtį ir sutartį, griežtai laikytis šiam Turtui keliamų gaisrinės saugos, sandėliavimo, sanitarinių ir techninių taisyklių;

5.3. vykdyti tinkamą perduoto Turto priežiūrą ir eksploatavimą; atlyginti Patikėtojui nuostolius dėl netinkamo remonto darbų atlikimo ar netinkamos Turto priežiūros;

5.4. atlikti perduoto Turto remontą;

5.5. atstovauti Patikėtojui santykiuose su trečiaisiais asmenimis, jeigu Turtui yra padaryta žala dėl trečiųjų asmenų neteisėtų veiksmų;

5.6. sudaryti sąlygas Patikėtojui kontroliuoti, ar perduotas Turtas naudojamas pagal paskirtį ir sutartį;

5.7. ne vėliau kaip per 3 darbo dienas paskirti atsakingą už šios sutarties vykdymą asmenį;

5.8. vykdyti kitas, nors šioje sutartyje tiesiogiai ir nenumatytas, tačiau būtinas tinkamam sutarties vykdymui, Patikėtojo funkcijas;

5.9. sutarčiai pasibaigus ar ją nutraukus prieš terminą grąžinti Turtą Patikėtojui tos būklės, kokios jam šis Turtas buvo perduotas, atsižvelgiant į normalų susidėvėjimą, su visais atliktais pagerinimo elementais, neatskiriamais nuo Turto;

5.10. sutarčiai pasibaigus, įvykdyti visus įsipareigojimus, susijusius su Turto išlaikymu ir eksploatavimu, kol bus sudaryta nauja sutartis ar Turtas perduotas (grąžintas) Patikėtojui;

5.11. perduotą Turtą apskaityti atskirai nuo savo turto.

6. Patikėtinis negali Patikėtojo perduoto Turto perduoti nuosavybės teise kitiems asmenims, jo įkeisti ar kitaip suvaržyti daiktines teises į jį, juo garantuoti, laiduoti ar kitu būdu juo užtikrinti savo ir kitų asmenų prievolių įvykdymą, jo išnuomoti, suteikti panaudos pagrindais ar perduoti jį kitiems asmenims naudotis kitu būdu.

7. Patikėtojas įsipareigoja:

7.1. kartu su perduodamu Turtu pateikti Patikėtiniui visus tinkamai jį valdyti ir naudoti Patikėtojo vardu ir interesais reikalingus dokumentus;

7.2. užtikrinti perduoto Turto atskyrimą nuo kito savo turto;

7.3. tikrinti, ar Patikėtinis naudojasi Turtu tinkamai pagal paskirtį ir sutartį;

7.4. suteikti Patikėtiniui visą informaciją, būtiną šioje sutartyje Patikėtiniui nustatytoms pareigoms įvykdyti;

7.5. teikti pasiūlymus, nurodymus, susijusius su Patikėtinio pavedimo vykdymu;

7.6. reikšti pretenzijas, jei nustatomi sutarties pažeidimo atvejai.

# III. Šalių atsakomybė ir atleidimo nuo jos sąlygos

8. Patikėtinis atsako už Turto praradimą ar sugadinimą, atsiradusius Turto valdymo, naudojimo ir disponavimo juo metu, išskyrus tuos atvejus, kai šie nuostoliai ar sugadinimas atsirado dėl Patikėtojo veiksmų arba nenugalimos jėgos (*force majeure*) aplinkybių.

9. Patikėtinis atlygina visus Patikėtojo patirtus nuostolius, atsiradusius dėl Patikėtinio įsipareigojimų, nustatytų šia sutartimi, nevykdymo ar netinkamo vykdymo.

10. Patikėtojas atlygina visus Patikėtinio patirtus nuostolius, atsiradusius dėl Patikėtojo įsipareigojimų, nustatytų šia sutartimi, nevykdymo ar netinkamo vykdymo.

# IV. Sutarties galiojimas, pakeitimas ir nutraukimas

11. Šalys susitaria, kad ši sutartis įsigalioja nuo Turto perdavimo momento.

12. Visi šios sutarties pakeitimai ir papildymai galioja, jeigu jie yra sudaryti raštu ir pasirašyti abiejų šalių.

13. Jeigu Patikėtinis ketina nutraukti šią sutartį savo noru, jis privalo apie tai informuoti Patikėtoją ne vėliau kaip prieš 60 (šešiasdešimt) kalendorinių dienų iki nutraukimo. Tokiu atveju Patikėtinis turi sudaryti Patikėtojui galimybę per šį terminą pasiimti perduotą Turtą.

14. Patikėtojas turi teisę vienašališkai nutraukti šią sutartį bet kuriuo jos galiojimo laikotarpio momentu, pranešęs apie tokį savo ketinimą Patikėtiniui prieš 60 (šešiasdešimt) kalendorinių dienų iki nutraukimo. Patikėtojas turi teisę nedelsdamas nutraukti šią sutartį, jeigu Patikėtinis neužtikrina perduoto Turto saugumo, nesilaiko valdymo, naudojimo ir disponavimo juo sąlygų ar nesilaiko kitų savo įsipareigojimų pagal šią sutartį, ir pareikalauti grąžinti Patikėtiniui perduotą Turtą, o Patikėtinis tokiu atveju turi pareigą per 3 (tris) kalendorines dienas sudaryti sąlygas Patikėtojui ar jo įgaliotiems asmenims savo jėgomis ir sąskaita pasiimti perduotą Turtą.

15. Sutartis laikoma nutrūkusia ir tais atvejais, kai:

15.1. Patikėtojas atsisako sutarties dėl to, kad Patikėtinis nebegali pats vykdyti sutarties. Šiuo atveju nėra taikoma sutarties nuostata, numatanti pareigą Patikėtiniui įspėti Patikėtoją apie ketinimą nutraukti sutartį ne vėliau kaip prieš 60 (šešiasdešimt) kalendorinių dienų;

15.2. Patikėtinis:

15.2.1. bankrutuojantis ar likviduojamas, restruktūrizuojamas;

15.2.2. nebegali pats vykdyti sutarties.

16. Ši sutartis galioja 10 metų.

17. Pasibaigus sutarties galiojimo terminui, šalių susitarimu sutartis gali būti pratęsiama.

# V. Baigiamosios nuostatos

18. Visi su šia sutartimi susiję ginčai sprendžiami derybų būdu. Nesusitarus ginčai sprendžiami Lietuvos Respublikos įstatymų nustatyta tvarka.

19. Visi dėl šios sutarties reikalingi pranešimai turi būti raštiški ir išsiųsti paštu, el. paštu arba faksu toliau nurodytais šalių adresais. Apie numatomą adresų pasikeitimą šalys įsipareigoja pranešti viena kitai ne vėliau kaip prieš 10 (dešimt) kalendorinių dienų iki šių duomenų pasikeitimo.

20. Sutartis sudaryta dviem vienodą teisinę galią turinčiais egzemplioriais lietuvių kalba, po vieną kiekvienai iš Šalių.

# VI. ŠALIŲ REKVIZITAI IR PARAŠAI

|  |  |
| --- | --- |
| **Patikėtojas** | Klaipėdos miesto savivaldybė |
| Adresas korespondencijai | Liepų g. 11, LT-91502 Klaipėda |
| Telefono numeriai | (8 46) 30 01 06 |
| Fakso numeriai | (8 46) 41 00 47 |
| El. paštas |  |

|  |  |
| --- | --- |
| **Patikėtinis** | UAB Klaipėdos regiono atliekų tvarkymo centras |
| Adresas korespondencijai | Liepų g. 15, LT-92138, Klaipėda |
| Telefono numeriai | (8 46) 38 04 16 |
| Fakso numeriai | (8 46) 31 01 05 |
| El. paštas | kratc@kratc.lt |

|  |  |
| --- | --- |
| **PATIKĖTOJAS**Klaipėdos miesto savivaldybė  | **PATIKĖTINIS**UAB Klaipėdos regiono atliekų tvarkymo centras |
| Savivaldybės administracijos direktorius*A. V.*\_\_\_\_\_\_\_\_\_\_\_\_\_\_\_\_\_\_\_\_\_\_\_*(parašas)*Saulius Budinas | Direktorius*A. V.*\_\_\_\_\_\_\_\_\_\_\_\_\_\_\_\_\_\_\_\_\_\_\_*(parašas)*Šarūnas Reikalas |